[{"text_idx": "#000000", "text": "En la numero 6 de la elektronika revuo \u00bbLa ondo de Esperanto\u00ab estas sur pag\u0302o 36 kaj 37 teksto de la du berlinanoj Elisabeth Schwarzer kaj Pascal Dubourg Glatigny. Ili raportas pri privata kunveno de UEA-membroj en majo 2019 kaj prezentas ideojn por la estonteco."}, {"text_idx": "#000002", "text": "Unuafoje berlinaj individuaj membroj de UEA kunvenis por ekdiskuti tujan estontecon de UEA okaze de la kandidatig\u0302oj por B-komitataneco 2019-2022.Rekonstrui la fidon de la membraro, kreskigi la Asocion, novan profitan vojon sulki."}, {"text_idx": "#000003", "text": "Tiuj estas la celoj, kiujn oni au\u0306das de la aktualaj kandidatoj al la komitata baloto. C\u0302iuj konsentas, sed malmultas la konkretaj proponoj. Por denove forte en-gag\u0302ig\u0302i en la sorto de la Asocio, la membroj atendas pli da detaloj, malpli da sekretoj. Tial decidis grupeto da individuaj membroj de UEA kunveni private la 8an de majo 2019 en Berlino por diskuti la situacion. Ja ne facilis kunvenigi la membrojn, c\u0302ar ne ekzistas procezoj kiuj ebligas kontakti unu la alian, diskuti en rondo de regione au\u0306 fakinterese selektita membraro."}, {"text_idx": "#000005", "text": "Kunleginte la memprezentojn en la revuo Esperanto ni inters\u0302ang\u0302is opiniojn pri la personeco au\u0306 vojiro de iu au\u0306 tiu kandidato, sed kiam ni faris la demandon pri iliaj planoj, la respondo malfacilis. Iu volas \u201cregajni la prestig\u0302on\u201d, \u201cplifortigi la membraron\u201d, \u201cg\u0302isdatigi la retejon\u201d, \u201cvarbi aktivulojn\u201d, \u201cuniversaligi la Asocion\u201d, \u201cfortigi la fakan agadon\u201d, \u201ctrovi eksterajn monfortojn\u201d, \u201ckulturigi Esperantujon\u201d... Ni ja volas c\u0302ion tion, sed de kie venos la mono kaj la forto por realigi la revojn? Ni konstatis, ke neniu kandidato senvualigas sian programon, kaj ke la g\u0302enerala koncepto kiu helpos al nova impul-so ne estis trovita. Tamen ni, membroj, ne volas atendi pasive la disfalon de la Asocio, ne volas au\u0306di nur pri montranc\u0302oj, sed ni volas vidi horizonton, direkton en kiu la Asocio evoluas."}, {"text_idx": "#000007", "text": "Ja nia movado ne estas granda kaj, se enmovade oni ne povas realigi ion necesan \u2013 ekzemple, la novan interretan sistemon \u2013 oni ne hezitu sin turni al ekstermovadaj firmaoj, en tiu kazo ekzemple en Barato kie la kompetentecoj estas tre altaj. Sed tio ne signifas, ke UEA g\u0302is nun ne vere kapablis envolvi c\u0302ies kapablojn. Eble oni devus doni pli da reliefo al la novaj aktivuloj, kiuj aperis en la serio de AMO-seminarioj. Sed la kerno de la restarto trovig\u0302as en la necesa rekapitaligo de la Asocio kaj ni c\u0302iuj konscias, ke sufic\u0302os nek la donacoj, nek la subvencioj. Sufic\u0302e g\u0302enerala sento estis ankau\u0306, ke ni ne plu povas permesi al ni la vivkostojn de Roterdamo: uzi spacon por la libroservo en kosta urbocentro estas mals\u0302paro de kapitalo. Aperis propono dividi unuflanke la taskojn de la CO, kiuj post ciferigo de la proceduroj ankau\u0306 postulos sendube teaman spiriton, sed malmultan spacon. Aliflanke krei iun \u201ckulturan fakon\u201d kiu kunigu libroservon kaj bibliotekon en malmultekosta sed agrabla loko, kie la homoj g\u0302uos la Esperanto-kulturon, trejnig\u0302os al aktivado kaj se eble ankau\u0306 iom feriumos. Ekzistas strategioj por memfinanci preskau\u0306 komplete tian relokig\u0302on per subvencioj, sed ne nur. Eble finig\u0302is la tempo de tradiciaj amas-organizaj\u0302oj kaj komencig\u0302as tiu de aktivado kun plezuro."}]